ভগবান বিষ্ণু সম্পর্কে বিতর্কিত মন্তব্যের পর মুখ খুললেন প্রধান বিচারপতি

ওয়েব ডেস্ক: “সব ধর্মকেই আমি সম্মান করি।” ভগবান বিষ্ণুর (Lord Vishnu) মূর্তি সম্পর্কে বিতর্কিত মন্তব্য নিয়ে অবশেষে মুখ খুললেন প্রধান বিচারপতি বিএর গভই (Chief Justice BR Gavai)। মধ্যপ্রদেশের জাভারি মন্দিরে ভগবান বিষ্ণুর মুণ্ডহীন একটি মূর্তির সংস্কারের দাবিতে হওয়া মামলা খারিজ করতে গিয়ে প্রধান বিচারপতির মন্তব্যে তীব্র বিতর্কের সৃষ্টি হয়। মামলাকারীকে তিনি বলেন, “যান তাঁকে বলুন, তিনি যেন নিজের জন্যই কিছু করেন।”

সমস্যার সমাধানে মূর্তির কাছেই আবেদনকারীকে প্রার্থনা করার পরামর্শ দিয়ে বিতর্কে আক্রান্ত হয়েছেন প্রধান বিচারপতি। হিন্দু আবেগে তাঁর মন্তব্যে তীব্র আঘাত লেগেছে বলে অভিযোগ। এর প্রেক্ষিতে বৃহস্পতিবার প্রধান বিচারপতি বলেন, আমি সব ধর্মকেই শ্রদ্ধা করি… এসব হয়েছে সমাজমাধ্যমে।

আরও পড়ুন: তামিলনাড়ুর মন্দিরের টাকায় বিয়েবাড়ি তৈরির উদ্যোগে সুপ্রিম ধাক্কা

সলিসিটর জেনারেল তুষার মেহতার (Tushar Mehta) মন্তব্য, আমরাও বিষয়টি দেখেছি। বিজ্ঞানী নিউটনের থিওরি অনুযায়ী প্রত্যেক ক্রিয়ার বিপরীত প্রতিক্রিয়া থাকে। কিন্তু এখন প্রতিটি বিষয়ের অসামঞ্জস্যপূর্ণ প্রতিক্রিয়া হয় সোশ্যাল মিডিয়ায়।

আবেদনকারীকে প্রধান বিচারপতি বলেছিলেন, যান ওই মূর্তিকেই বলুন কিছু একটা ব্যবস্থা করতে। আপনি তো নিজেকে ভগবান বিষ্ণুর একনিষ্ঠ ভক্ত জানিয়েছেন। তাই যান সেখানেই প্রার্থনা করুন। ওই জায়গাটি প্রত্নতাত্ত্বিক এলাকা। পুরাতত্ত্ব সর্বেক্ষণ দফতরের অনুমতি ছাড়া কিছু হওয়া সম্ভব নয়, দুঃখিত।

উল্লেখ্য, খাজুরাহো (Khajuraho) গোষ্ঠীর অজস্র মন্দির স্থাপত্যের অন্যতম ওই মন্দির। সেগুলি ইউনেস্কো দ্বারা ঐতিহ্যমণ্ডিত সম্পদ হিসেবে স্বীকৃতিপ্রাপ্ত। চান্দেলা শাসনকালে চন্দ্রবংশী রাজাদের দ্বারা খাজুরাহোর মন্দিরগুলি নির্মিত। মুঘল আক্রমণে সেগুলি ক্ষতিগ্রস্ত হওয়ার পর ব্রিটিশ শাসন ও পরে স্বাধীনতা উত্তরকালে সেগুলির বিন্দুমাত্র সংস্কার হয়নি। তাই সৌন্দর্য পুনরুদ্ধার ও মন্দিরগুলিতে পূজার্চনার স্বার্থে যথাযথ সংস্কারের দাবিতে মামলা হয়।